KIRJALLINEN KYSYMYS E-2293/99

esittäjä(t): Reinhold Messner (Verts/ALE) komissiolle

(13. joulukuuta 1999)

Aihe: Italialaiselle Autostrade SpA:lle myönnetyn toimiluvan pidentäminen

Italian hallitus on hyväksynyt asetuksella Autostrade SpA:lle myönnetyn toimiluvan pidentämisen vuodesta 2018 vuoteen 2038(1) tilintarkastustuomioistuimen ja kilpailuviranomaisen(2) kielteisestä kannasta huolimatta ja vaikka tilintarkastustuomioistuin oli päättänyt esittää eriävän mielipiteensä asetuksesta. Tämä merkitsi sitä, että Italian parlamentin on annettava lausuntonsa asiasta, mutta näin ei ole tapahtunut(3). Tilintarkastustuomioistuimen ja kilpailuviranomaisen kielteinen kanta perustuu toimilupa-ajan

yleiseen pidentämiseen 20 vuodella, joka on myönnetty IRI-yhtiölle (teollisuuden uudelleenjärjestelyistä vastaava yhtiö) ja jota ei voida soveltaa moottoriteiden rakentamista koskeviin toimilupiin, sekä siihen, että tietty epätasapaino vallitsee toimilupa-ajan pituuden, investointien, verojen ja maksujen välillä, ja siihen, että yhteisön määräyksiä ja kansallista lainsääntöä julkisten töiden osalta ei ole sovellettu, ja erityisesti siitä syystä, että toimiluvan uusimista olisi pitänyt edeltää julkisen tarjouskilpailun julistaminen. Euroopan komission Italian hallitukselle 30. heinäkuuta 1998 lähettämässä kirjeessä vaadittiin, että toimiluvanhaltija vastaisi niistä riskeistä, joita liittyy hankkeen hallinnoimiseen. Tämä johti siihen, että perustettiin ulkopuolisten asiantuntijoiden komitea, jonka tehtävänä olisi vastata Autostrade-yhtiön tehtävien hallinnoimisesta. Tämä toimi on kuitenkin Italian lainsäädännön vastainen(4), joka ei salli toimilupien myöntämistä sinne, missä itse rakentaminen erotetaan muusta toiminnasta, ja tämä merkitsee sitä, että Euroopan komission määräysten soveltamista ei voida taata, koska siinä ei oteta huomioon periaatetta, jonka mukaan toimiluvanhaltijan on vastattava riskeistä, joita voi esiintyä hankkeen hallinnoinnissa. Toimiluvan pidentämistä perusteltiin muun muassa sillä, että oli välttämätöntä kattaa maksamattomista töistä ja muista kiistakysymyksistä aiheutuneet kustannukset. Toimilupaan sisältyy kuitenkin itse asiassa päätös uusista noin 8,4 miljardin liiran investoinneista, jotka on tarkoitettu Firenzen ja Bolognan välisen tieosuuden parantamiseen. Hallituksen vuonna 1996 solmiman sopimuksen jälkeen myönnettiin lupa ainoastaan Aglio-Canova tieosuuden rakentamiseen sekä Firenzen pohjois- ja eteläpuolella sijaitsevien osuuksien lisärakentamiseen. Myös tämä oli Italian lainsäädännön(5) vastaista, eikä ole otettu lainkaan huomioon sitä, että yleistä liikennesuunnitelmaa ollaan laatimassa.

1. Eikö komission mielestä toimiluvan uudistaminen ole direktiivien 92/50/ETY, 93/37/ETY ja 89/440/ETY vastainen, koska ennen toimiluvan myöntämistä ei ole järjestetty julkista tarjouskilpailua Euroopan tasolla(6)?

2. Katsooko komissio, että asettamalla teknisten asiantuntijoiden komitea täytetään vaatimus siitä, että hakkeen hallinnoimisessa sovelletaan riskinoton periaatetta?

3. Kuinka komissio voi hyväksyä tällaiset toimilupien pidentämiset, minkä vuoksi on turha laatia yleistä kuljetussuunnitelmaa yhteisön sääntöjen täytäntöönpanemiseksi, jotta kuljetusmuotojen välinen tasapaino voidaan jälleen saavuttaa ja ajoneuvoliikennettä vähentää?

(1) Valtion tielaitoksen ANASin ja Autostrade SpA:n 4. elokuuta 1997 tekemän sopimuksen ja 11. helmikuuta 1999 ja heinäkuussa 1999 annettujen säädösten perusteella.

(2) Tilintarkastustuomioistuimen aloitteet nrot 136, 27. lokakuuta 1997 ja 20/E/98, 17. helmikuuta 1998 ja kilpailuviranomaisen 22. toukokuuta 1998 antama lausunto.

(3) On syytä ottaa huomioon, että toimilupia koskeviin aikarajoihin, on aina tehty mahdollisia muutoksia lainsäädännön keinoin.

(4) Vertaa 21. toukokuuta 1955 annettu laki nro 463 ja 17. huhtikuuta 1948 annettu asetus nro 547.

(5) Voimassa oleva lainsäädäntö ei anna toimiluvanhaltijoille tai ANASille lupaa rakentaa uusia moottoritieosuuksia, jos niihin ei nimenomaisesti myönnetty lupaa lain nojalla. 13. elokuuta 1975 annettu laki nro 376 on edelleen voimassa, jonka 18 a artiklassa säädetään uusien moottoriteiden, moottoritieosuuksien ja tunneleiden rakentamisen lykkäämisestä ja vaaditaan moottoriteitä koskevan lupajärjestelmän perinpohjaista uudistamista. Tätä uudistusta ei ole koskaan toteutettu.

(6) EYVL L 209, 24.7.1992, EYVL L 199, 9.8.1993 ja EYVL L 268, 15.9.1989. Direktiivin 89/440/ETY mukaisesti julkisia töitä koskevat toimiluvat myönnetään normaalin tarjousmenettelyn, kun taas direktiivissä 93/37/ETY säädetään Euroopan unionin tarjouskilpailun käyttämisestä lupien myöntämiseksi rakentamiseen ja hallinnolliseen toimintaan.

Frederik Bolkesteinin komission puolesta antama vastaus

(20. tammikuuta 2000)

Italialaiselle Autostrade SpA:lle myönnetyn toimiluvan pidentämistä koskeva menettely on vielä kesken, mutta se näyttää johtavan myönteiseen tulokseen. Italian viranomaiset ovat ilmaisseet olevansa valmiita yhteistyöhön komission kanssa, ja he ovat sitoutuneet ryhtymään tarvittaviin toimenpiteisiin yhteisön oikeuden noudattamiseksi.

Riippumaton komitea, joka vastaa yleisten töiden toimilupiin liittyvistä julkisista hankintamenettelyistä, on laatinut asiasta ennusteen. Se ei kuitenkaan aiheuta muutoksia riskeihin, joita liittyy hankkeen hallinnoimiseen, koska se ei vaikuta toimiluvan rahoitussuunnitelmaan ja se antaa ainoastaan lisätakuun sille, että markkinat avautuvat kilpailulle.

Komissio ottaa huomioon seuraukset, joita tällä kysymyksellä voi olla, ja jatkaa meneillään olevan menettelyn seuraamista. Asian käsittely päättyy vasta silloin, kun komissio on vakuuttunut siitä, että avoimuuden, syrjintäkiellon ja yhdenvertaisuuden periaatteita on noudatettu koko mainitun menettelyn aikana.

Komissio on täysin sitoutunut kestävän liikkuvuuden edistämiseen yhteisössä ja se kannustaa sitä, että kehitetään tehokkaita ja ympäristöä säästäviä liikennejärjestelmiä, jotka ovat myös luotettavia ja yhteiskunnallisesti hyväksyttäviä.

Toimintaohjelmassa Yhteinen liikennepolitiikka Kestävä liikkuvuus: tulevaisuuden näkymät täsmennetään aloitteet, joihin komissio asiassa ryhtyy.

Jäsenvaltioilla on kuitenkin vastuu kansallisten liikennettä ja infrastruktuureja koskevien puite-ohjelmien kehittämisessä. Komission vastuulla on varmistaa yhteisön lainsäädännön noudattaminen.